



Správa pre médiá Bratislava, 11.03.2016

**25 rokov Stoky**

Pri príležitosti 25. výročia vzniku legendárneho Divadla Stoka sa v stredu **23. marca 2016 o 11:00 hod.** v Štúdiu 12, v Divadelnom ústave uskutoční panelová diskusia **25 rokov Stoky.** Hovoriť o Stoke prídu tvorcovia, herci a divadelní kritici, súčasní a bývalí súputníci: **Ľubomír Burgr, Martin Ciel, Dária Fojtíková Fehérová, Lucia Galdíková, Marek Godovič, Ingrid Hrubaničová, Miloslav Juráni, Ivan Lacko, Jozef Pavlovič, Rastislav Šenkirik, Soňa Šimková, Peter Zajac a Laco Kerata.**

23. 3. 1991 malo premiéru kultové Divadlo Stoka s inscenáciou Kolaps (Kto je kto). Napriek tomu, že jeho existencia bola niekoľkokrát ohrozená, už 25 rokov tvorí toto divadlo neoddeliteľnú súčasť slovenského profesionálneho nezávislého divadla, v ktorom zohralo priekopnícku úlohu. Súbor založil režisér Blaho Uhlár a výtvarník Miloš Karásek. Pod vedením Blaha Uhlára pôsobili v Stoke herci ako Ľubo Burgr, Ingrid Hrubaničová, Zuzana a Lucia Piussi, Erika Lásková, Laco Kerata, Vlado Zboroň, či ďalší.

Do roku 2007, keď priestor Divadla Stoka na Pribinovej ulici v Bratislave zbúrali (pričom súbor priestor musel opustiť už v marci 2006), súbor zrealizoval dvadsaťšesť premiér, z ktorých sa inscenácie ako ***lmpasse, Dyp lnaf, Vres, Dno, Eo ipso,*** či ***Z diaľky*** stali legendárnymi. Po zbúraní Stoky uskutočnil Blaho Uhlár niekoľko pokusov na jej oživenie, ale súbor sa mu v tom čase stabilizovať nepodarilo.

O niekoľko rokov na seba Uhlár upozornil videoinscenáciou ***Pokus***, ktorá v máji roku 2012 získala Cenu Grand Prix na festivale Nová dráma/New drama. S inscenáciou ***Neistý grunt (Vnútrodruhová agresia)***súbor hosťoval na newyorskom festivale New York International Fringe Festival. Stoka s novou generáciou hercov - Peter Tilajčík, Braňo Mosný, Martin Kollár, Michaela Halcinová, Lenka Libjaková a Tomáš Pokorný, momentálne pôsobí v ateliéri výtvarníka Mira Gábriša v bratislavskej Cvernovke na Páričkovej 18.

Práve v tomto priestore na základe projektu schváleného Fondom na podporu umenia vzniká v tomto roku komplexné **kultúrne centrum** s názvom **STOKA C1,2 KC**, ktoré bude okrem inscenácií Divadla Stoka zastrešovať aj mnoho iných nezávislých umeleckých aktivít. Spomedzi nich môžeme spomenúť napríklad hudobné večery, workshopy tanečného divadla Butó, módne prehliadky nových nádejných dizajnérov, či výstavy výtvarných diel a fotografií. Stoka sa takto opäť vracia k svojmu pôvodnému konceptu, ktorým bolo pokryť slovenskú nezávislú kultúru.

Za Divadlo Stoka: Za Divadelný ústav:

Ľudmila Kružliaková Marek Godovič

PR manažérka [marek.godovic@theatre.sk](mailto:marek.godovic@theatre.sk)

[www.stoka.sk](http://www.divadlolab.sk/) [studio12@theatre.sk](mailto:studio12@theatre.sk)

+421 944 333 748 02/ 2048 7600

[divadlostoka@gmail.com](mailto:press@divadlolab.sk)

stoka@stoka.sk